
Sok van a rovásodon!?

Kulcsszavak: végrehajtás;adó;adóhivatal;tartozás;behajtás
Akár magánszemély, akár vállalkozás tekintetében kifejezetten rossz fényt vet az érintettre a hétköznapi szóhasználatban használt kifejezés: „adós listán szerepel”, vagy „végrehajtás folyik ellene”. Ez a legtöbb esetben valóban negatív hatásokat von maga után, úgy mint a magánszemélyek eladósodása, elszegényedése, illetve a vállalkozások fizetésképtelensége, ami bizonyos idő elteltével már nem csak a végrehajtást kérőt érinti, hanem az alkalmazottak bérét, a szállítókat sem tudják kifizetni. Ilyenkor sok esetben a felszámolás lesz az egyetlen „megoldás”, valamint az adószám felfüggesztésével, kényszertörléssel is szankcionálhatják a tartozás meg nem fizetését, amennyiben végrehajtással sem sikerül behajtani az adóságot.
Hogy miért van erre szükség?
Az államnak olyan kiadásokat kell finanszírozni, mint például az oktatást, a honvédelmet, az egészségügyi ellátást, az úgynevezett közkiadásokat, amelyekhez forrásokra van szükség, amelyek adóbevételként funkcionálnak. Ebből kifolyólag van szükség az adók, illetve adók módjára behajtandó köztartozások meg nem fizetése esetén a végrehajtásra.
Mindezeken felül egyre többet jelennek meg a médiában végrehajtásról szóló hírek, ugyanis 2013-ban minden eddiginél több adóvégrehajtás van folyamatban.
A köztudatban sokan úgy gondolják, ha valakinek adóssága van, minden jövedelmét letiltják, ingóságait, ingatlanait elárverezik, és ha így sem sikerül a teljes tartozást behajtani, az „adósok börtönében” végzi az adózó.
Természetesen ennyire nem drasztikus a helyzet. A behajtást négy nagyobb területen próbálják véghezvinni, így a hátralékkezelési, a végrehajtási, a fizetési kedvezmények kezelése illetve a felszámolási tevékenységek körében foglalkoznak a tartozások beszedésével.
Kutatásom témája a Nemzeti Adó- és Vámhivatal végrehajtási eljárásban, mint legeredményesebb behajtási eljárásban betöltött szerepe.
Célom bemutatni milyen úton és formában hajtja be az adóhatóság a tartozásokat, elősegítve az általános közérdek érvényre jutását, valamint felmérni a lakosság informáltságát a végrehajtással kapcsolatban, amelyet primer kutatásomban kérdőíves megkérdezéssel kívánok feltárni. Továbbá primer kutatást folytatok esettanulmányok szemléltetésével, kiegészítve így a rendelkezésre álló szekunder szakirodalmat.



